1. ปัจจัยความเสี่ยง

  การดำเนินงานของบริษัทมีปัจจัยความเสี่ยงที่เกี่ยวข้อง และอาจมีผลกระทบโดยตรงต่อบริษัท
  และ/หรือ ผู้ลงทุนอย่างมีนัยสำคัญ ดังรายละเอียดต่อไปนี้

ความเสี่ยงในการประกอบธุรกิจ

1.1 กรณีการก่อวินาศกรรมในสหรัฐฯ

ผลกระทบจากการชะลอตัวทางเศรษฐกิจของสหรัฐอเมริกาซึ่งถูกซ้ำเติมโดยการก่อวินาศกรรมของผู้ก่อการร้ายในวันที่
11 กันยายน 2544 และสงครามที่เกิดขึ้นเป็นระลอกๆนับตั้งแต่วันที่ 7 ตุลาคม 2544
เป็นต้นมาที่สหรัฐฯและพันธมิตรตัดสินใจทำสงครามกับอัฟกานิสถาน
มีผลกระทบต่อภาวะการส่งออกอัญมณีและเครื่องประดับไทยในตลาดสหรัฐฯระดับหนึ่ง คำสั่งซื้อในช่วง
4-5 เดือนสุดท้ายของปี 2544 มีแนวโน้มซบเซา
ทั้งที่ช่วงปลายปีของแต่ละปีจะเป็นช่วงที่มียอดขายเป็นจำนวนมากเพื่อรองรับเทศกาลต่างในเดือนธันวาคมไปจนถึงช่วงต้นปี
ทั้งนี้มีสาเหตุมาจากผู้บริโภคชาวอเมริกันไม่มีความมั่นใจในสถานการณ์เศรษฐกิจภายในประเทศที่กำลังเข้าสู่ภาวะถดถอย
ทำให้ผู้บริโภคชาวอเมริกันต่างหันไปเก็บเงินและลดการใช้จ่ายพวกสินค้าฟุ่มเฟือย
ประกอบกับปัญหาการส่งมอบ และค่าประกันภัย รวมถึงค่าขนส่งที่มีแนวโน้มปรับตัวสูงขึ้น
ทำให้ต้นทุนของผู้ประกอบการเพิ่มขึ้น
ถ้าหากสถานการณ์สู้รบยังคงยืดเยื้อต่อไปย่อมส่งผลให้ยอดขายสินค้าอัญมณีและเครื่องประดับไทยในสหรัฐฯลดลงอีก
อย่างไรก็ตามบริษัทได้มีการกระจายความเสี่ยงของตลาดออกไป โดยมีตลาดส่งออกไม่ต่ำกว่า 40
ประเทศกระจายอยู่ทั่วโลก
เพื่อหลีกเลี่ยงผลกระทบจากสภาพเศรษฐกิจผันผวนซึ่งอาจเกิดขึ้นได้ในประเทศใดประเทศหนึ่ง
อีกทั้งบริษัทยังมีนโยบายการขยายตลาดและเสาะแสวงหาตลาดใหม่ ๆ ที่มีศักยภาพในทุกปี

1.2 กรณีผู้แข่งขันเพิ่มขึ้น

สหรัฐฯได้ยกเลิกการคว่ำบาตรต่ออินเดียและปากีสถาน
อาจเปิดโอกาสให้อินเดียสามารถเจรจาต่อรองเพื่อขอเพิ่มรายการสินค้าในหมวดอัญมณีและเครื่องประดับในการรับสิทธิพิเศษทางภาษีศุลกากรง่ายขึ้น
ซึ่งจะทำให้ส่วนแบ่งตลาดของสินค้าอัญมณีและเครื่องประดับอินเดียมีโอกาสขยายตัวเพิ่มขึ้นในตลาดสหรัฐฯ
อันอาจส่งผลต่อเนื่องให้การแข่งขันระหว่างผู้ประกอบการไทยกับผู้ประกอบการอินเดียทวีความรุนแรงเพิ่มขึ้น

1.3 กรณีพึ่งพาบุคลากรที่มีความชำนาญเฉพาะด้าน

เนื่องจากเป็นธุรกิจที่อาศัยความชำนาญของบุคลากรสูงในการผลิต
บริษัทจึงเน้นการอบรมพนักงานให้มีความรู้ ความเข้าใจในธุรกิจ
และพัฒนาทักษะแรงงานให้ขึ้นมาเป็นผู้ชำนาญ รวมทั้งยังจัดให้มีสวัสดิการพนักงาน ที่พักอาศัยให้
รวมถึงการดูแลและรักษาความปลอดภัยของคนงานในโรงงาน เพื่อรักษาพนักงานให้อยู่กับบริษัท

  ความเสี่ยงด้านการผลิต

1.4 กรณีวัตถุดิบสำคัญมีราคาผันแปรไปตามราคาซื้อขายของตลาดโลก

บริษัทมีการสั่งซื้อวัตถุดิบหลักคือ ทองคำ และเงิน จากต่างประเทศ
ซึ่งจะมีราคาผันแปรไปตามราคาซื้อขายในตลาดโลก รวมทั้งอัตราแลกเปลี่ยนเงินตราต่างประเทศ
อย่างไรก็ตามเนื่องจากบริษัทเป็นผู้ผลิตและขายส่งไปยังผู้ซื้อในต่างประเทศ
ทำให้การตั้งราคาขายสามารถอ้างอิงกับต้นทุนทั้งหมดของวัตถุดิบได้ และสั่งซื้อวัตถุดิบ
ทำให้ทราบต้นทุนล่วงหน้า

  ความเสี่ยงด้านการเงิน

1.5 ความเสี่ยงด้านอัตราแลกเปลี่ยน

บริษัทมีการสั่งซื้อวัตถุดิบจากต่างประเทศ และรายได้ถึง 90% มาจากการส่งออก
แต่บริษัทก็ไม่ได้ประกอบธุรกรรมตราสารอนุพันธ์ทางการเงินเพื่อบริหารความเสี่ยงเนื่องจากความผันผวนของค่าเงิน
ด้วยเหตุนี้บริษัทอาจประสบกับปัญหาการวางแผนด้านรายได้และค่าใช้จ่าย
อย่างไรก็ตามบริษัทได้ทำการเสนอราคาขายในรูปของเงินสกุลสหรัฐอเมริกาในสัดส่วนที่เพิ่มขึ้นจากต้นทุนของวัตถุดิบหลักที่อยู่ในรูปของเงินสกุลสหรัฐอเมริกาเหมือนกัน
ทำให้ความเสี่ยงด้านอัตราแลกเปลี่ยนลดลง

1.6 ความเสี่ยงด้านการให้สินเชื่อ

บริษัทและบริษัทย่อยมีความเสี่ยงด้านการให้สินเชื่อที่เกี่ยวเนื่องกับลูกหนี้และตั๋วเงินรับการค้า
รวมทั้งเงินให้กู้ยืมแก่กิจการที่เกี่ยวข้องกัน
อย่างไรก็ตามบริษัทและบริษัทย่อยมีนโยบายในการให้สินเชื่อที่ระมัดระวัง
มีฐานของลูกค้าที่หลากหลาย
ซึ่งบริษัทและบริษัทย่อยไม่คาดว่าจะได้รับความเสียหายจากการเก็บหนี้จากลูกหนี้เหล่านั้นเกินกว่าที่ได้ตั้งสำรองเผื่อหนี้สงสัยจะสูญไว้ในบัญชี

1.7 ความเสี่ยงด้านสัญญาการปรับปรุงโครงสร้างหนี้

วันที่ 18 กันยายน 2543
บริษัทได้ลงนามในสัญญาการปรับโครงสร้างหนี้กับกลุ่มสถาบันการเงินที่เกี่ยวข้อง โดยบริษัท
และเจ้าหนี้สถาบันการเงินได้ตกลงเปลี่ยนแปลงเงื่อนไขการชำระคืนเงินกู้และดอกเบี้ย
การขยายระยะเวลา และการปรับเปลี่ยนสกุลเงิน
รวมถึงการลดดอกเบี้ยค้างชำระลงจำนวนหนึ่งและเปลี่ยนแปลงอัตราดอกเบี้ย
ในสัญญาการปรับโครงสร้างหนี้ได้ระบุให้บริษัทต้องปฏิบัติตามข้อกำหนดต่างๆ ในสัญญา เช่น
การดำรงอัตราส่วนระหว่างหนี้สินรวมต่อทุนไม่เกินอัตราส่วนที่ระบุไว้ในสัญญา
รวมทั้งข้อกำหนดอื่นเป็นการทั่วไปหลายประการที่บริษัทต้องถือปฏิบัติ เป็นต้น ทำให้อาจมีความเสี่ยง
ถ้าหากบริษัทไม่สามารถปฏิบัติตามสัญญาปรับปรุงโครงสร้างหนี้หากภาวะเศรษฐกิจผันผวน